Sewe vas oor ‘buitelandse’ mortierbomme van miljoene randeFoto: Valke. Sewe verdagtes het Woensdag in die Tonga-landdroshof verskyn ná hulle vroeër die week deur die Valke vasgetrek is vir die onwettige besit van plofstof. Kapt. Dineo Lucy Sekgotodi, woordvoerder van die Valke, het gesê dié groep van vyf mans en twee vroue is vasgetrek toe hulle glo mortierbomme in die Tonga-omgewing wou verkoop. ŉ Wenk van die publiek het die Valke op die verdagtes se spoor gesit. “Die waarde van dié toestelle word op nagenoeg R3,7 miljoen beraam,” het Sekgotodi gesê. Die beskuldigdes is Monalo Khoza(31), Thulisile Nkomo (39), Sfiso Bonge Shabangu (32), Ronnei Lwazi Shabangu (49), Bheki Shabangu, Godfrey Sempira en Skhumbuzo Khoza (46). Volgens Sekgotodi dui ’n voorlopige ondersoek daarop dat die toestelle van ŉ buurland afkomstig is. Die verdagtes is op borgtog van R1 500 elk vrygelaat. Die saak is tot 31 Julie uitgestel vir verdere ondersoek.